KIRJALLINEN KYSYMYS E-1253/02 esittäjä(t): Charles Tannock (PPE-DE) komissiolle. Valtiontukien maksamista koskevat säännökset erityisesti Meckelburger Metalgussin osalta.



Virallinen lehti nro 092 E , 17/04/2003 s. 0043 - 0044



KIRJALLINEN KYSYMYS E-1253/02 esittäjä(t): Charles Tannock (PPE-DE) komissiolle (6. toukokuuta 2002) Aihe: Valtiontukien maksamista koskevat säännökset erityisesti Meckelburger Metalgussin osalta Brittiläinen yhtiö Stone Manganese Maríne, alansa johtava valmistaja maailmassa, on valmistanut potkurit Queen Mary, Queen Elizabeth ja QE2 -laivoihin sekä moniin Britannian laivaston parhaiten tunnettuihin lentotukialuksiin ja taistelulaivoihin. Tällä hetkellä yhtiö on lomauttamassa kaksi kolmasosaa työntekijöistään, koska se on joutunut kokemaan, että saksalainen yhtiö Mecklenburger Metallguss esittää säännöllisesti halvemman tarjouksen. Tämä saksalainen yhtiö on läpikäynyt täydellisen rakennemuutoksen kolmen vuoden aikana, minkä ohella myös komission hyväksymät suorat valtiontuet ovat muuttaneet tämän itäsaksalaisen kommunismin jäännöksen maailman suurimmaksi laivapotkurien valmistajaksi. Valtiontukien maksamista koskevat säännökset sallivat tukien maksamisen tietyissä olosuhteissa. Komissaari Monti on myös hankkinut itselleen merkittävän maineen kohtelemalla valtiontukia ketään pelkäämättä ja ketään suosimatta. Katsooko komissio tästä huolimatta olevan asianmukaista, että muussa tapauksessa vaikeuksissa olevalle yritykselle maksetaan valtiontukea, jonka ansiosta se hävittää tärkeimmät kilpailijansa esittämällä jopa 20 % alempia hintatarjouksia? Jos vastaus on kielteinen, onko olemassa määräyksiä, joiden perusteella itse komission hyväksymää valtiotukea voidaan alentaa kilpailun edistämiseksi sen sijaan, että kilpailua rajoitetaan? Kysyn erityisesti, ovatko säännökset riittävän joustavia sen varmistamiseksi, että valtiontuen maksamiseen voidaan hakea muutosta yli kaksi kuukautta sen jälkeen, kun komissio on todennut valtiontuen lailliseksi, tapauksissa joissa valtiontukea saavan yrityksen tai sen kilpailijan olosuhteissa on tapahtunut merkittäviä muutoksia. Onko komissio varma, että Mecklenburger Metallgussille maksettavan valtiontuen taso ei ylitä komission määräämää tasoa? Missä määrin komissio pitää luottamuksellisina hallussaan olevia tietoja, jotka koskevat tiettynä aikana sallitun valtiontuen täsmällistä tasoa? Mario Montin komission puolesta antama vastaus (20. kesäkuuta 2002) Nykyisten valtiontukea koskevien sääntöjen mukaan jäsenvaltiot voivat myöntää valtiontukea vaikeuksissa olevien yritysten pelastamista ja niiden rakenneuudistuksia varten, mikäli tiukkoja ehtoja noudatetaan. Kyseisissä tapauksissa komissio arvioi tuen soveltuvuuden yritysten pelastamiselle myönnettävää valtiontukea koskevien yhteisön suuntaviivojen perusteella. Komissio tutkii huolella kaikki tällaisille yrityksille myönnettävät yksittäiset valtiontuet kyseisten suuntaviivojen perusteella. Tukea myönnetään vaikeuksissa olevien yritysten rakenneuudistuksia varten niiden elinkelpoisuuden varmistamiseksi pitkällä aikavälillä, jotta kyseiset yritykset voivat kilpailla markkinoilla ilman valtion lisätoimia. Tämä oli myös Mecklenburger Metallgussin rakenneuudistuksen tarkoitus. Tuen ei myöskään pitäisi vääristää kilpailua markkinoilla, ja komissio edellyttääkin, että tukea saanut yritys vähentää kapasiteettiaan vastapainona kyseisen tuen saamiselle. Mecklenburger Metallgussin rakenneuudistuksen ei aikoinaan katsottu vääristävän kilpailua kohtuuttomasti. Mecklenburger Metallguss myös vähensi kapasiteettiaan valuraudasta valmistettujen standardituotteiden osalta 40 prosentilla. Parlamentin jäsen kysyi, voidaanko komission päätöstä muuttaa. Komissio voi kumota päätöksensä omasta aloitteestaan, jos päätös perustuu menettelyn aikana saatuihin virheellisiin tietoihin, jotka vaikuttivat ratkaisevasti päätökseen. Asianosainen osapuoli voi myös viedä komission päätöksen ensimmäisen oikeusasteen tuomioistuimeen kahden kuukauden kuluessa päätöksen julkistamisesta. Rakenneuudistuksia koskevien suuntaviivojen mukaan avun on ehdottomasti rajoituttava rakenneuudistussuunnitelman toteuttamiseksi tarvittavaan vähimmäismäärään. Tukiaika ei saa ylittää rakenneuudistuskautta, ja tuki on käytettävä rakenneuudistussuunnitelmassa nimettyihin toimenpiteisiin. Tukea arvioidessaan komission on varmistettava, että näitä perusteita noudatetaan. Komission tietojen mukaan Mecklenburger Metallgussin ei voida osoittaa saaneen muuta tukea kuin ne 13,75 miljoonaa Saksan markkaa, jotka hyväksyttiin vuoden 1999 päätöksessä, sekä osan Dieselmotorenwerk Rostock GmbH:lle myönnetystä, myös osittain vuonna 1999 hyväksytystä tuesta(1). (1) Komission päätös 1999/600/EY, tehty 21 päivänä huhtikuuta 1999, Saksan liittotasavallan Dieselmotorenwerk Rostock GmbH:lle myöntämästä valtiontuesta EYVL L 232, 4.9.1999.